Papersnake/gushiwen huggingface dataset:
听天竺慧照师琴
释道潜（宋代）

太古淳音久已亏，多君妙指善医治。高山流水意虽在，白雪阳春和者谁。

不放惊飙侵涧户，只容明月侍帘帷。满堂宾客俱倾耳，共失芙蓉漏转时。
晚泊小步承之向索诗题口占答之
郭之奇（明代）

参差一叶渡春溪，同步芳洲日正西。共道春山皆故识，更邀溪月作新题。
与游子卿别久矣比闻其调官端州有怀其人二首 其一
周孚（宋代）

三吴望百越，霜鹘亦逡巡。叠叠山愁客，涔涔瘴迫人。

老慵吾自厌，声闻子当频。莫作飘流想，寒梅不负春。
松泽西亭 其三
高子凤（宋代）

西亭无处认遗基，烟月空馀旧唱辞。欲问辞中端的意，渚花堤柳可能知。
送陈良卿
葛绍体（宋代）

持我五字句，送子千里别。
芜菁满地花，柳絮漫天雪。
去去当何之，苕川賸风月。
风月还相思，江山岂相越。
偈颂一百零九首
释可湘（宋代）

一大藏教，了无关钥。
奇峰峨峨，幽石落落。
拨转机轮话已行，到底不留元字脚。
城楼送别
刘敞（宋代）

惊风走枯蓬，百里不暂息。密云乘飞雨，前山坐成隔。

蓬老初无乘，岂辞远为客。山高虽可望，路远当不识。

去留类如此，览物意宁极。鞍马未动间，会合弥可惜。

缓歌送清觞，更醉日将夕。
宫词 其九十五
花蕊夫人徐氏（唐代）

春日龙池小宴开，岸边亭子号流杯。沈檀刻作神仙女，对捧金尊水上来。
晚泊济阳
朱自牧（元代）

江北秋阴一半晴，晚凉留与客襟清。
水边画角孤城暮，云底残阳远树明。
旅雁为谁来有信，断蓬如我去无程。
寥寥天地谁知己，村酒悠然自独倾。
南柯子·大道亲之远
侯善渊（元代）

大道亲之远，玄机退未疏。太虚凝秀自如如。一派灵源，潋滟贯从初。北海鸾渝黑，南山凤染朱。翱翔云外出虚无。日月交光，夺取夜明珠。
春寒
谢薖（宋代）

冉冉云生岭，翻翻雨决渠。畏寒成墐户，恶湿问生鱼。

始惬春衫薄，俄惊团扇疏。天怜憔悴骨，莫遣峭风梳。
四喜
邵雍（宋代）

一喜长年为寿域，二喜丰年为乐国。
三喜清闲为福德，四喜安康为福力。
黄通理邀游南湖
谢逸（宋代）

不踏南湖路，端居两见春。浮花空过眼，浊酒漫濡唇。

曳杖惟今日，开樽有故人。何须推物理，行乐及佳辰。
郑寺正挽辞
王柏（宋代）

北山寂寞兮号东风，坦溪呜咽兮绕玄宫。
晓露滴滴兮泣苍松，芳草萋萋兮券台窿窿。
体魄永藏兮魂徂太空，一声蒿里兮春无容。
和僧广实三首
王之道（宋代）

曾向高安见大愚，迢迢一路彻天衢。
而今到处无些事，困睡饥餐得自如。
句 其二
岑硕（宋代）

伯噽肆谗吻，夫差失霸图。
宿赞公房（京中大云寺主谪此安置）
杜甫（唐代）

杖锡何来此，秋风已飒然。雨荒深院菊，霜倒半池莲。
放逐宁违性，虚空不离禅。相逢成夜宿，陇月向人圆。
【双调】沉醉东风_听不厌鸾笙
钟嗣成（元代）

听不厌鸾笙象板，看不足凤髻蝉鬟。按不住刺史狂，学不得司空惯，常不教粉吝红悭。若不把群花恣意看，饱不了平生饿眼。
四月十二日至庙山僦市楼挈行李
曾丰（宋代）

有客难逃热，无台可纳凉。
市中投汉邸，楼上置胡床。
梅润雨谋始，槐清风议将。
北窗高卧处，何适不羲黄。
和刘东郊五石瓠堂夜坐怀西涧藏公
李锴（清代）

一雁叫云碧，乱山今夜秋。若无良梦寐，何以对林丘。

虎气吹沙冷，萤光拂水幽。坐知灯火下，也自忆玄州。
湖上杂咏 其三
邹浩（宋代）

华亭标格本青云，邂逅西湖秋复春。作意一声君会否，鹓鸾集处是真人。
试院初闻蟋蟀
华镇（宋代）

窗前落尽梧桐叶，床下新闻蟋蟀声。瘦骨不禁秋气重，夜深虚幌梦魂清。
赠孙元京近以诗见示二首
方回（元代）

举世无高见，斯文有正音。
稍工仍要拙，宁古不为今。
末俗难容喙，空言苦用心。
未妨全瘦劲，却恐太幽深。
论语绝句一百首
张九成（宋代）

文子平生不妄为，仲尼想亦喜闻之。
或能再矣斯犹可，何况加之以三思。
偈
释智勤（宋代）

今年五十五，脚未蹋寸土。
山河是眼睛，大海是我肚。
赠僧五首。宗实上人（实即樊司空之子舍官位妻子出家）
白居易（唐代）

荣华恩爱弃成唾，戒定真如和作香。

今古虽殊同一法，瞿昙抛却转轮王。
资州 其一
宋京（宋代）

江山不负人，入眼四时新。古寺岩为屋，危峰竹是邻。

从来潇洒地，今日自由身。
题昭武高挥使钟吕二仙图和谢大参韵
黄仲昭（明代）

我闻二仙翁，翩然拂尘服。携手问还丹，世事瞑双目。

丹成共遐问，离人立于独。兹事盖窈冥，有无未能卜。

而我独爱翁，萧散青山麓。不荣文锦裳，不贵黄金屋。

秋雨饭胡麻，春风羹杞菊。绿醑酿初成，开尊味醲郁。

兴来即倾倒，枕藉山中宿。金谷花戎戎，长安车辘辘。

天道有乘除，得失互倚伏。翁应达兹理，优游在空谷。

安得往从之，云山并幽躅。
龙君御载酒过德山见访一别十三年矣感念存没不觉悽然已复自笑举觥相乐遂大醉
袁宏道（明代）

十年一瞥意苍茫，话到青山且尽觞。免与泡沤愁起灭，聊从烟水决行藏。

閒吹玉笛翻新曲，醉倚天花入道场。试去武陵溪上照，头毛白尽老萧郎。
宿朝宗驿游洞天·游洞天四首
王越石（宋代）

药盆丹灶石床间，龙虎当年向此盘。
云双久登天穴路，仙风依旧拂衣寒。
怀李道夫
释德洪（宋代）

半篙晚涨绿杨湾，接翅鸥归雾雨残。数叠吴山围楚梦，一番花信酿春寒。

别时小语依然在，隔岁来书展复看。补衮胸中五色线，只今应作怒蜺蟠。
自库中归翻书有感
韩淲（宋代）

身形厌老大，急以书自娱。经史随手翻，于我皆不虚。

彼人骨已朽，今人复何如。百年皆强营，圣贤岂非疏。
奉陪使君西庭送淮西魏判官（得山字）
刘长卿（唐代）

羽檄催归恨，春风醉别颜。能邀五马送，自逐一星还。

破竹从军乐，看花听讼闲。遥知用兵处，多在八公山。
下第怀友人
许浑（唐代）

独掩衡门花盛时，一封书信缓归期。

南宗更有潇湘客，夜夜月明闻竹枝。
和陈长卿赋芭蕉二首
王洋（宋代）

一幅青天世外珍，诗人得句共清新。
书生几上侧理纸，巫女庙中巴峡神。
长恐天寒凭日暮，不将翠袖染缁尘。
世间荷叶并蕉叶，不与红芳竞占春。
浪淘沙 屋后小桃一株，移根未荣，赋此惜之
钱湘（清代）

灼灼武陵源。风日喧妍。移来花坞夕阳边。不见从前春烂漫，人坞花怜。

清泪只如泉。洒向春烟。年年瘦损在春前。花更开时人在否，花坞人怜。
题张韵舫眠琴小筑填词图
陈宝琛（清代）

张侯倚声得琴理，作图乃学吾宗髯。绿云绕屋手亲补，只欠撅玉春葱尖。

花閒兰畹盛宗别，芬芳悱恻风骚兼。辛刘清雄周柳婉，末派往往偏洪纤。

君如白石审乐谱，慢词小令随挦拈。陔馀一官托吏隐，自弄三影辞郎潜。

四愁有客足顽艳，榕阴赓和霜豪铦。冰弦避俗那索解，命啸颇可忘凉炎。

比来竹崎名典榷，偷减渔笛招江蟾。溪山信美助天籁，礼数况免城中严。

盛秋愿聆水仙操，溯潮洗耳烦针砭。
晓窗歌
袁昌祚（明代）

参横斗转玉绳低，月落曙出金鸡啼。铜虬咽水漏初歇，宝马趋朝客未归。

何人独向碧窗里，灯火荧荧照文字。百年踪迹混沙鸥，万古功名看骥子。

骥子权奇丰骨清，玉壶炯炯凝寒冰。电足会应逢乐伯，霜毫犹未识秦青。

云霄万里期高步，肯把年华镜中度。缃编芸阁细探论，岁月不妨长闭户。

夜凉秋露透窗纱，棂外疏星映晓霞。绣帐文衾堆翡翠，谯楼画角落梅花。

此时夜气神初定，此时稽古心犹劲。辘轳金井寂无声，俯仰乾坤同一静。

砌草萤飞暗复明，神机不动道心凝。渊源直接千年秘，功业宁亏九仞成。

君不见古周公施四事，心思直与帝王通，辗转不忘终夜起。

又不见昔卫武志励精，九十年馀鬓已星，庭除洒扫犹夙兴。

圣贤相传贵无逸，天道流行均宥密。谁云行过八砖花，谁云睡足三竿日。

希贤希圣属吾儒，立志还须与俗殊。用之结绶登玉除，夙夜匪懈熙唐虞。

不用濯缨沧浪隅，孜孜为善功益劬。安能北窗日高卧，疏散无成愧丈夫。
宫词 其八十五
花蕊夫人徐氏（唐代）

沈香亭子傍池斜，夏日巡游歇翠华。帘畔玉盆盛净水，内人手里剖银瓜。
次韵曾端伯户部初春遣兴
张扩（宋代）

春风入手几番雨，酝酿春愁推不去。琳馆道人初未忙，被底掀髯听粥鼓。

那知春色到桃溪，千树开花人掩扉。路傍垂柳已如许，青眼招春春不违。

晓来东郊信两脚，折屐冲泥尚供著。枝间啼鸟劝提壶，君省此声何处恶。

平生广平心石坚，未暇徐庾誇清妍。句中试下一转语，突过翰林诗百篇。

龙钟似我岂宜说，不独诗穷官亦拙。向来一错铸不成，底用辛勤六州铁。
江中风
杨凌（唐代）

白浪暗江中，南泠路不通。高樯帆自满，出浦莫呼风。
送赵揭阳北上
方回（元代）

先世联龙榜，难兄接鹭班。
时移谁念旧，身老各投閒。
吾已谋周翣，君犹恋汉纶。
与其奔赤日，何似卧青山。
横吹曲辞。陇头水
罗隐（唐代）

借问陇头水，年年恨何事。全疑呜咽声，中有征人泪。

自古无长策，况我非深智。何计谢潺湲，一宵空不寐。
玄都坛歌寄元逸人
杜甫（唐代）

故人昔隐东蒙峰，已佩含景苍精龙。
故人今居子午谷，独在阴崖结茅屋。
屋前太古玄都坛，青石漠漠常风寒。
子规夜啼山竹裂，王母昼下云旗翻。
知君此计成长往，芝草琅玕日应长。
铁锁高垂不可攀，致身福地何萧爽。
十月十四日，崇天门听诏，有喜二首 其一
刘鹗（清代）

听罢龙飞诏，扬休万口俱。公忠赖伊霍，揖让见唐虞。

礼乐开平治，衣冠协赞谟。祖宗遗泽在，千载巩皇图。
次韵黄岩高志尹寄寿
陈著（宋代）

冠屦天地间，车笠风云从。
我行半东南，已复八十翁。
取友必端半，求我我蒙童。
初见老不化，宿学今何功。
万丈委羽山，中有半中龙。
文气苏玉局，心事庞德公。
岂不愿纳交，谁与先为容。
何物瀹小子，托根岁寒松。
寄我寿我诗，墨妙扬古风。
扇开眼眊矂，翼起身龙钟。
要知片云外，实共二浙东。
气以类相应，面未心已同。
端如获骊珠，不羡放鸽笼。
滥吹谱美茎，难报来施丰。
归至姑苏同会稽陶世和年兄晚酌
张弼（明代）

夜泊苏台月，微茫晓渡湖。野云将雨合，风力著帆粗。

惊喜家山近，翻思客路孤。小铛温竹叶，相对谩歌呼。
六十三初度君谦以词为寿和之 其三 驻马听
王鏊（明代）

镇日逍遥。过去韶华不可招。幸有还丹大药，绝胜盐梅金鼎和有。

百年过半总劳劳。奔名逐利何时了。慨彼时豪。东门黄犬，徒增烦恼。
生秋庭作
弘历（清代）

一日生秋遍，生秋此处多。清阴犹张王，细卉已婆娑。

柱础全收润，池塘欲作波。快晴心共豁，徂暑物含和。

更敞虚明牖，还延青翠螺。壁间五载咏，睫眼讶无何。
秀野亭
郭阊（宋代）

插汉森森万丈扶，一亭危瞰汨江隅。
幽深石壁涵清泚，崒嵂云山引翠芜。
变化阴晴诗作料，招呼豪杰酒为徒。
客来草拟閒居赋，后有千年八阵图。
思乡
赵鼎（宋代）

何意分南北，无由问死生。永缠风树感，深动渭阳情。

两姊各衰白，诸甥未老成。尘烟渺湖海，恻恻寸心惊。
题五月骑驴入华山图
陈曾寿（清代）

华山之高孰可攀，青崖白谷非人间。天生芳臭不并世，待时敛翼归名山。

山中师友足磋砺，读书被褐方悠然。大云舒卷一千里，三峰屹立凝苍颜。

僭窃当涂迄典午，避秦见志渊明贤。草付风云偶会合，犹可牵连三十年。

千年一清圣人在，河流到海何时还。六朝五季并乱世，持校今日犹非艰。

五岳峥嵘在天地，渺然人物空云烟。渔洋山人际盛世，赋诗送远摹高骞。

戴生务旃画笔好，奇气还仗诗人传。我事丹青易升斗，日储月敛惟忧煎。

聊图故事寄愧慕，嵯峨寤寐长周旋。何时真人定六合，坠驴绝倒希夷仙。
春游乐
李端（唐代）

柘弹连钱马，银钩妥堕鬟。摘桑春陌上，踏草夕阳间。

意合辞先露，心诚貌却闲。明朝若相忆，云雨出巫山。
道傍祠
周翼之（宋代）

荒祠古道边，乔木翠森然。
叠石为香案，攀藤挂纸钱。
一时灵有迹，千载祀犹传。
草草陈牛酒，深期大有年。
兰花
许棐（宋代）

竹底松根惯寂寥，肯随桃李媚儿曹。高名压尽离骚卷，不入离骚更自高。
赠曹郎中崇贤所居（一作上崇贤曹郎中）
李洞（唐代）

闲坊宅枕穿宫水，听水分衾盖蜀缯。药杵声中捣残梦，

茶铛影里煮孤灯。刑曹树荫千年井，华岳楼开万仞冰。

诗句变风官渐紧，夜涛舂断海边藤。
和帘里烛诗
刘孝威（南北朝）

开关帘影出，参差风焰斜。浮光烛绮带，凝滴污垂花。
印佥判
释元肇（宋代）

才业魁多士，英声早岁驰。宦涂将晚达，贤路有深知。

月借山城白，风飘鼓角悲。用公浑不尽，珠树照清时。
过毛达可友给事览壁间旧诗次韵二首 其一
程俱（宋代）

堂前清飔发，树外赤日西。坐令天壤间，气候忽不齐。

解带席嘉荫，长哦壁间题。故应有神护，尘土不得迷。

前年款公门，鷤䳏亦已啼。今年复羁旅，庭莎欲鸣鸡。

西游有底急，触热忘卑栖。似为饥所驱，不计辙与蹄。

绨袍意弥厚，盘餐洗羹藜。磊块久不浇，醇醪代朝齑。

襄阳之新句，夜直难相携。
偈二首 其一
释觉（宋代）

是即彻底是，从来脱体先天地。非即彻底非，万别千差共一机。

是也是不著，非也非不及，此时佛祖从何立。晓天霜重泄真机，一颗圆明色非色。

妙体全标处，分明只自知。
集选句寄王之衡楚中二章 其一
姚燮（清代）

渺渺陵上道，悢悢不得辞。悠悠君行迈，茫茫终何之？

佳人守茕独，燕婉及良时。顾念蓬室士，蓄意忍相思。

昔为鸳与鸯，恩爱两不疑。今为参与辰，出宿无归期。

自我别旬朔，闺草含碧滋。送君如昨日，泣子子不知。

繁华映绿渚，流嘤复满枝。柔条旦夕劲，采此欲贻谁？
偈颂一百零四首
释绍昙（宋代）

水牯牛，偏捩拗。
酷暑云林，恣情{左足右孛}跳。
山前祖父田园，忍见离离荒草。
秋风正要及时耕，脱落鞭绳无鼻窍。
去住自如，收入在我。
牧笛声声送暮霞，故家深入千峰杳。
呜咿呜咿，莫教忘却来时道。
东篱菊染黄，秋浦茱凝翠。
古佛放光明，助发实相义。
渊明有眼无筋，错认白衣人至。
金风剪剪，玉露团团。
故人知此意，笑拍玉阑干。
寄题章氏起青楼
方岳（宋代）

寒青拔起二千石，山是一分云一分。
切莫向渠谈世事，怕渠说与沈休文。
癸巳端午呈李伯高
戴复古（宋代）

客里几逢端午节，看霜雪鬓与霜髯。救人采得三年艾，背世翻霜六日蟾。

老境可怜归未得，羁怀长是病相兼。猛思一醉酬风月，笑撚菖花揭酒帘。
将去钱塘望乌峰有感
沈辽（宋代）

海燕谢故巢，明年复来栖。游人去故里，飘飘困东西。

三年岂云远，往往遂乖睽。犹如水中木，那得有定稽。

青山为无聊，野水含悽悽。人生百年乐，中复失故蹊。

悲歌夜半清，收泪不可啼。深愧社中翁，生死守一溪。

无荣安得辱，万事皆可齐。吾性乐幽闲，未遂亲锄犁。

为约平生游，终不为世迷。箕颍有夙心，老将守田畦。
木芙蓉盛开四解 其三
宋祁（宋代）

浩露津缃蘤，大风猎绛英。繁霜不可拒，慎勿爱空名。
岳阳楼
李商隐（唐代）

欲为平生一散愁，洞庭湖上岳阳楼。

可怜万里堪乘兴，枉是蛟龙解覆舟。
飞蓬
景翩翩（明代）

飞蓬羞倚合欢床，明月如冰夜欲霜。
梦里新翻云髻样，暗尘铺满凤凰箱。
依韵解中道如晦调
梅尧臣（宋代）

二君嗜学者，不啻食饮贪。
所得才半语，已实犹双南。
推予当独步，幸勿辞再三。
可因愤悱发，莫为顽鄙谈。
大雅固自到，建安殊未甘。
哀哉彼屈宋，徒尔死湘潭。
险句孰敢抗，似入虎穴探。
辛勤不盈襜，况又剧采蓝。
诽诃蝟毛起，度量牛鼎函。
人情何多嫉，机巧久已谙。
莫问冠冕贵，自将诗书耽。
兴来聊咏怀，字密如排蚕。
曹刘为我驾，颜鲍为我骖。
爰视二子才，并驱应亦堪。
句
苏迨（宋代）

吾侪归卧髀骨裂，会友携壶劳行役。
上董长驭督学 其一
张萱（明代）

廿载雄名满九垓，龙门万仞倚天开。争誇汉室凌云笔，不数梁园赋雪才。

木铎已携麟史至，金声曾和凤歌来。千秋大业瞻山斗，吾党成章尽取裁。
和吴翁晋梅花诗十三首 其七
邓云霄（明代）

脉脉春心结万重，凭栏不语若为容。共誇宾客盈金谷，谁识天人下玉峰？

缟带翩跹低复举，翠翘缥缈淡还浓。也知不杂阳台雨，尘梦无缘莫浪逢。
寄题鹿伯可见一堂 其三
范成大（宋代）

雪溪兴尽船当回，却拟登陆游天台。经行见一堂前路，转入湖山寻误来。
次仁甫韵
郝俣（金朝）

渺渺横烟渚，凄凄挂月村。酒非邻舍取，诗复故人论。

世态乌栖屋，生涯雀在门。西山却多思，松雪动吟魂。
和景仁探春
韩维（宋代）

才疏非所用，身退此其时。
静默安虚室，忧虞履薄澌。
景和闻鹊稔，花近候梅知。
杖履从兹数，非公孰与期。
金钱子 案《西陵词选》题作「东城同沈遹声作」。
俞士彪（清代）

云锁深林，风里梵声时度。水潺湲、乱红流去。古木亭亭，伴愁人凝伫。

点点归鸦，斜阳芳草东城路。碧野朱桥，记是那时门户。

到而今、旧欢何处。零落桃花，但魂销崔护。凝想无聊，隔墙头又催箫鼓。
晚晴
陆游（宋代）

雨余残日入疏篱，变化相乘及尔奇。
千嶂暮云收尽後，一年秋暑洗空时。
如山酒券不相贷，隔巷衣砧如许悲！剩欲出门纾滞思，交亲零落与谁期？
徐孺子祠堂记
曾巩（宋代）

汉元兴以后，政出宦者，小人挟其威福，相煽为恶，中材顾望，不知所为。汉既失其操柄，纪纲大坏。然在位公卿大夫，多豪杰特起之士，相与发愤同心，直道正言，分别是非白黑，不少屈其意，至于不容，而织罗钩党之狱起，其执弥坚，而其行弥厉，志虽不就，而忠有馀。故及其既殁，而汉亦以亡。当是之时，天下闻其风、慕其义者，人人感慨奋激，至于解印绶，弃家族，骨肉相勉，趋死而不避。百馀年间，擅强大、觊非望者相属，皆逡巡而不敢发。汉能以亡为存，盖其力也。

孺子于时，豫章太守陈蕃、太尉黄琼，辟皆不就。举有道，拜太原太守，安车备礼，召皆不至。盖忘己以为人，与独善于隐约，其操虽殊，其志于仁一也。在位士大夫，抗其节于乱世，不以死生动其心，异于怀禄之臣远矣，然而不屑去者，义在于济物故也。孺子尝谓郭林宗曰：“大木将颠，非一绳所维，何为栖栖不皇宁处？”此其意亦非自足于丘壑，遗世而不顾者也。孔子称颜回：“用之则行，舍之则藏，惟我与尔有是夫。”孟子亦称孔子：可以进则进，可以止则止，乃所愿则学孔子。而《易》于君子小人消长进退，择所宜处，未尝不惟其时则见，其不可而止，此孺子之所以未能以此而易彼也。

孺子姓徐，名穉，孺子其字也，豫章南昌人。按图记：章水北迳南昌城，西历白社，其西有孺子墓。又北历南塘，其东为东湖，湖南小洲上有孺子宅，号孺子台。吴嘉禾中，太守徐熙于孺子墓隧种松，太守谢景于墓侧立碑。晋永安中，太守夏侯嵩于碑旁立思贤亭，世世修治，至拓跋魏时，谓之聘君亭。今亭尚存，而湖南小洲，世不知其尝为孺子宅，又尝为台也。予为太守之明年，始即其处结茅为堂，图孺子像，祠以中牢，率州之宾属拜焉。汉至今且千岁，富贵堙灭者不可称数，孺子不出闾巷，独称思至今，则世之欲以智力取胜者非惑欤？孺子墓失其地，而台幸可考而知，祠之所以视邦人以尚德，故并采其出处之意为记焉。
偈颂一百零三首 其三十一
释月涧（宋代）

从他节序又迎新，衲被蒙头总不闻。清晓偶然台上立，几多人错认观云。
复过临平
方回（元代）

岸上频呼喝，船中剧荡摇。倒桅将过市，落牵为逢桥。

蟹断非羲卦，渔榔即舜韶。客愁元历历，诗思亦飘飘。
牛尾狸二首 其一
朱松（宋代）

压糟玉面天涯见，琢雪庖霜照眼明。投箸羞颜如甲厚，南山白额正横行。
赠梁同年
王十朋（宋代）

君家锦水边，我居浙江东。各在天一涯，芳尊偶相同。

君方富青春，劲气吐长虹。我老志亦衰，倚麻愧蒿蓬。

会合已踰月，周旋见高风。久客思故乡，归心各匆匆。

赠君无别言，相期尽孤忠。
冬至后二日送杨西侯入关步韵
戴梓（清代）

苦口留君留不住，任君归去自生悲。目穷秦筑寒无泪，肤裂辽天痛有诗。

青海月孤鞭匹马，黄沙风急锁双眉。歌残别后三千路，回首应思塞上时。
失题
宋雍（唐代）

斜雨飞丝织晚风，疏帘半卷野亭空。

荷花开尽秋光晚，零落残红绿沼中。
天目山诗
无名子（元代）

天目山前水齧矶，天心地脉露危机。西周浸冷觚棱月，未必迁岐说果非。
诗二首
释惟谨（宋代）

年方十五去游方，终日修行学道忙。
说我半生辛苦事，石人应下泪千行。
高台寺
项安世（宋代）

高台夫如何，山后此为最。
手摩白云顶，足躡飞鸟背。
我从樟树来，上上八十里。
向来所历峰，下视皆积块。
空中闻夜雨，声若万马溃。
却问山前人，天晴正收刈。
呈李赣州四首
赵蕃（宋代）

学时元草草，赋就每匆匆。
竟复无真好，空令坐枉穷。
春风才乱鸟，秋雨又鸣蛩。
笑我胡为者，真成浪自攻。
春雨
陆游（宋代）

拥被听春雨，残灯一点春。
吾儿归渐近，何处宿长亭？
听芦管
白居易（唐代）

幽咽新芦管，凄凉古竹枝。似临猿峡唱，疑在雁门吹。

调为高多切，声缘小乍迟。粗豪嫌觱篥，细妙胜参差。

云水巴南客，风沙陇上儿。屈原收泪夜，苏武断肠时。

仰秣胡驹听，惊栖越鸟知。何言胡越异，闻此一同悲。
复和仲蟠二首 其二
薛季宣（宋代）

一见春红意已舒，何须幻化入悬壶。含芳镇日香千和，作态临风色万殊。

曲槛乍开金缕凤，清池斜照玉为凫。洛阳拟问门园在，王后如今解接无。
梁宝寺
汤乔年（宋代）

田舍风光迥，僧房意象深。
未穷千里目，聊慰一时心。
远树轻烟入，孤村落日侵。
自非真静者，谁复有幽寻。
题云泉题咏
方回（元代）

天一生水，坎卦象旃。
二阴一阳，坤之中渊。
天而非此，必为旱年。
泽自空降，其云油然。
地而非此，民何以田。
曰有畎浍，泉出于山。
六坎之卦，次坤次乾。
在屯为云，在蒙为泉。
至于需卦，复以云言。
既亨既养，需厥成焉。
万物始生，熟为之元。
水为物母，乳之而蕃。
云为水胎，泉为水源。
云初一缕，滂霈八埏。
泉初一滴，汹涌滔天。
君子心学，攸体攸研。
观象于坎，奚水之专。
中刚内实，处险常安。
于云于泉，复究厥观。
水之始初，未波未澜。
心之始初，万善俱完。
如云欲雨，如泉欲川。
发而中节，养蒙亨屯。
无为而成，地平天全。
心这动也，化育攸关。
我心未动，厥亦有传。
云之动天，不可复还。
盍亦求诸，未云之前。
泉之动矣，不可复返。
盍亦求诸，未泉之前。
心之既发，收之孔艰。
心之未发，泉本云根。
不睹不闻，无倪无端。
戒慎恐惧，以操以存。
洎及发也，电激河奔。
一言蔽之，敬为入门。
曾大母节孝承恩册为金楚畹御史
何吾驺（明代）

世界仗撑持，五色炼天补。匹妇能高千古事，叹息金家曾大母。

既称未亡人，扪阊喷血愫。失时祸火逼攒心，誓死相殉肯歧路。

还为藐孤留馀生，春雨秋霜哀雁度。低首字孤仰奉嫜，两指絣澼慈鸟哺。

夜中掩泣课儿书，用习岐黄昌后祚。志在活人不取金，隐携参术宁求富。

嗟哉无人不知天岂遥，天留多福畀吾婺。果然及母岳生申，当朝柱础金家孺。

七岁能文八岁诗，母揽左兮辄欢顾。咄嗟往事几何时，柱史霜威振鹓鹭。

新安泽被几万家，来仪朝阳拨云雾。念母苦贞未有闻，含悲特为重瞳诉。

帝命风世建厥坊，宅闾聿涣奎章誉。闻孙四代结怀开，母节一朝天下慕。

自今嘉谷政华滋，桂茁兰芽光始吐。嘱君百倍励公忠，为子为臣报恩遇。

上天逮照老孤孀，重兹致身誓无负。
送曾侍禁
释重顯（宋代）

冷匣秋波射斗星，铁衣随從古霜清。
宣池莫问当年事，一片威风动地生。
贻韦居士诗
宇文毓（南北朝）

六爻贞遁世，三辰光少微。颍阳去犹远，沧洲遂不归。

风动秋兰佩，香飘莲叶衣。坐石窥仙洞，乘槎下钓矶。

岭松千仞直，岩泉百丈飞。聊登平乐观，遥想首阳薇。

傥能同四隐，来参余万机。
梦觉 其二
张镃（宋代）

二十年前事，浑如梦觉时。漫行荒路径，难认旧亭基。

尚记因逃暑，曾来学赋诗。如今无可好，植杖欲耘耔。
燕山亭·和道君北行见杏花作
夏孙桐（清代）

芳讯天涯，停马问春，帘外村醪谁注。零乱路枝，雾鬓风鬟，争似谁窗儿女。

倦客惊心，易枨触、江南烟雨。清苦。是二月韶光，冷朝暄暮。

弥望麦秀郊原，更举目何堪，断肠人语。愁红一色，旧日繁华，依依上林深处。

燕子无聊，飞絮里、几番来去。休据。春梦好、赚人轻做。
偈颂十二首
释道璨（宋代）

不拨一境，不露一机。
锦包特石，绵裹秤椎。
中秋月下作
周紫芝（宋代）

去年城南作中秋，江云遮月烂不收。幽人独对秋风立，姮娥似不重云羞。

更长忽听晓鼓急，梦去只有残灯留。今岁不知身在此，门枕长江风自起。

樽中有酒坐有客，江面如天月如水。秋风满树凉叶飞，新欢欲尽还成悲。

身其馀几事不偶，老之将至吾今衰。人生阅世自有数，万事反覆难预知。

何当举酒一再拜，与月更作明年期。
游庐山记
恽敬（清代）

庐山据浔阳、彭蠡之会，环三面皆水也。凡大山得水，能敌其大以荡潏之，则灵；而江湖之水，吞吐夷旷，与海水异。故并海诸山多壮郁，而庐山有娱逸之观。

嘉庆十有八年三月己卯，敬以事绝宫亭，泊左蠡。庚辰，舣星子，因往游焉。是日往白鹿洞望五老峰，过小三峡，驻独对亭，振钥顿文会堂。有桃一株，方花。右芭蕉一株，叶方茁。月出后，循贯道溪，历钓台石、眠鹿场，右转达后山，松杉千万为一桁，横五老峰之麓焉。

辛巳，由三峡涧陟欢喜亭。亭废，道险甚。求李氏山房遗址不可得。登含鄱岭，大风啸于岭背，由隧来风，上攀太乙峰。东南望南昌城，迤北望彭泽，皆隔湖，湖光湛湛然。顷之，地如卷席渐隐；复顷之，至湖之中；复顷之，至湖壖；而山足皆隐矣。始知云之障，自远至也。于是四山皆蓬蓬然，而大云千万成阵，起山后，相驰逐布空中，势且雨。遂不至五老峰，而下窥玉渊潭，憩栖贤寺。回望五老峰，乃夕日穿漏，势相倚负，返宿于文会堂。

壬午，道万杉寺，饮三分池。未抵秀峰寺里所，即见瀑布在天中。既及门，因西瞻青玉峡，详睇香炉峰，盥于龙井，求太白读书堂不可得，返宿秀峰寺。

癸未，往瞻云，迂道绕白鹤观，旋至寺，观右军墨池。西行寻栗里卧醉石；石大于屋，当涧水途中。访简寂观，未往，返宿秀峰寺，遇一微头陀。

甲申，吴兰雪携廖雪鹭、沙弥朗圆来，大笑排闼而入，遂同上黄岩。侧足逾文殊台，俯玩瀑布下注尽其变。叩黄岩寺，跐乱石，寻瀑布源，溯汉阳峰，径绝而止。复返宿秀峰寺。兰雪往瞻云，一微头陀往九江。是夜大雨，在山中五日矣。

乙酉，晓望瀑布倍未雨时。出山五里所，至神林浦，望瀑布益明。山沈沈苍酽一色，岩谷如削平。顷之，香炉峰下，白云一缕起，遂团团相衔出；复顷之，遍山皆团团然；复顷之，则相与为一。山之腰皆弇之，其上下仍苍酽一色，生平所未睹也。

夫云者，水之征，山之灵所泄也。敬故于是游所历，皆类记之。而于云独记其诡变足以娱性逸情如是，以诒后之好事者焉。
同群公秋登琴台
高适（唐代）

古迹使人感，琴台空寂寥。静然顾遗尘，千载如昨朝。

临眺自兹始，群贤久相邀。德与形神高，孰知天地遥。

四时何倏忽，六月鸣秋蜩。万象归白帝，平川横赤霄。

犹是对夏伏，几时有凉飙。燕雀满檐楹，鸿鹄抟扶摇。

物性各自得，我心在渔樵。兀然还复醉，尚握尊中瓢。
绍兴以后蜡祭四十二首
佚名（隋代）

播种之功，时惟后稷。
推以配天，莫匪尔极。
崇侑清祀，是为司樯。
陈币奠将，永祚王国。
南湖
白玉蟾（宋代）

已拾诗盈箧，犹如酒满船。
湖光清似镜，俯仰两青天。
题次真东轩
李处权（宋代）

乱来身世任浮沉，宴豆南州几盍簪。
十顷菰蒲秋向晚，一池烟雨夜来深。
诗成颇复蒙嘉赏，酒熟时须共满斟。
唤取陆郎攜绿绮，小凉同听越江吟。
句 其四十一
张舜民（宋代）

大裘依古制，玉辂自隋传。
冬日读白集爱其贫坚志士节病长高人情之句作古风十首 其八
陆游（宋代）

仕如柳柳州，笺奏典仪曹。君恩笃始终，赐骸老东皋。

历观亲党间，如我亦已遭。世世当敛退，里门不须高。
命免天津府所属积欠诗以示直𨽻总督方观承
弘历（清代）

去岁秋告登，编氓鲜逋赋。今春驾南巡，免三逮经路。

津门近海滨，下湿多沮洳。积欠非一朝，致然岂无故。

与民乐休息，保赤吾衷素。新恩所不及，曲体惟要务。

帑则免其徵，粮亦豁其输。闾阎留有馀，是岂非藏富。

长官善推行，莫容胥吏蠹。
芗岩山居孟夏二十绝
舒岳祥（宋代）

无色庭前石，无声石上琴。
此时寂寞意，千载有知音。
用前韵赠张正仲朝散二首
曹勋（宋代）

朅来仰止德之隅，颇欲徜徉遂所摅。
倚杖未忘千里恨，飞鸿为作一行书。
喜君菩寝凝香暇，念我哀涂税驾初。
湖海不除豪举想，尚容访古问槐锄。
送胡仲方二首
项安世（宋代）

邓林擢干皆楩梓，丹穴生雏即凤凰。
年少一来无比并，老翁千岁有辉光。
幕中润泽江湖远，笔下才情锦绣张。
未必安仁须作县，藉田新赋待文章。
报任安书
司马迁（两汉）

太史公牛马走司马迁，再拜言。

少卿足下：曩者辱赐书，教以慎少接物，推贤进士为务，意气勤勤恳恳。若望仆不相师用，而流俗人之言。仆非敢如是也。虽罢驽，亦尝侧闻长者遗风矣。顾自以为身残处秽，动而见尤，欲益反损，是以独郁悒而无谁语。谚曰：“谁为为之？孰令听之？”盖钟子期死，伯牙终身不复鼓琴。何则？士为知己者用，女为悦己者容。若仆大质已亏缺矣，虽才怀随和，行若由夷，终不可以为荣，适足以发笑而自点耳。书辞宜答，会东从上来，又迫贱事，相见日浅，卒卒无须臾之间，得竭指意。今少卿抱不测之罪，涉旬月，迫季冬，仆又薄从上雍，恐卒然不可为讳，是仆终已不得舒愤懑以晓左右，则长逝者魂魄私恨无穷。请略陈固陋。阙然久不报，幸勿为过。

仆闻之：修身者，智之符也；爱施者，仁之端也；取予者，义之表也；耻辱者，勇之决也；立名者，行之极也。士有此五者，然后可以托少世，列少君子之林矣。故祸莫憯少欲利，悲莫痛少伤心，行莫丑少辱先，诟莫大少宫刑。刑余之人，无所比数，非一世也，所从来远矣。昔卫灵公与雍渠同载，孔子适陈；商鞅因景监见，赵良寒心；同子参乘，袁丝变色：自古而耻之！夫以中材之人，事有关少宦竖，莫不伤气，而况少慷慨之士乎！如今朝廷虽乏人，奈何令刀锯之余，荐天下之豪俊哉！仆赖先人绪业，得待罪辇毂下，二十余年矣。所以自惟：上之，不能纳忠效信，有奇策材力之誉，自结明主；次之，又不能拾遗补阙，招贤进能，显岩穴之士；外之，不能备行伍，攻城野战，有斩将搴旗之功；下之，不能积日累劳，取尊官厚禄，以为宗族交游光宠。四者无一遂，苟合取容，无所短长之效，可见少此矣。乡者，仆亦尝厕下大夫之列，陪外廷末议。不以此时引维纲，尽思虑，今已亏形为扫除之隶，在阘茸之中，乃欲仰首伸眉，论列是非，不亦轻朝廷、羞当世之士邪？嗟乎！嗟乎！如仆尚何言哉！尚何言哉！

且事本末未易明也。仆少负不羁之才，长无乡曲之誉，主上幸以先人之故，使得奉薄伎，出入周卫之中。仆以为戴盆何以望天，故绝宾客之知，忘室家之业，日夜思竭其不肖之材力，务一心营职，以求亲媚少主上。而事乃有大谬不然者！

夫仆与李陵俱居门下，素非能相善也。趣舍异路，未尝衔杯酒，接殷勤之余欢。然仆观其为人，自守奇士，事亲孝，与士信，临财廉，取予义，分别有让，恭俭下人，常思奋不顾身，以徇国家之急。其素所蓄积也，仆以为有国士之风。夫人臣出万死不顾一生之计，赴公家之难，斯已奇矣。今举事一不当，而全躯保妻子之臣随而媒孽其短，仆诚私心痛之。且李陵提步卒不满五千，深践戎马之地，足历王庭，垂饵虎口，横挑强胡，仰亿万之师，与单少连战十有余日，所杀过当。虏救死扶伤不给，旃裘之君长咸震怖，乃悉征其左、右贤王，举引弓之民，一国共攻而围之。转斗千里，矢尽道穷，救兵不至，士卒死伤如积。然陵一呼劳军，士无不起，躬自流涕，沬血饮泣，更张空弮，冒白刃，北首争死敌者。陵未没时，使有来报，汉公卿王侯皆奉觞上寿。后数日，陵败书闻，主上为之食不甘味，听朝不怡。大臣忧惧，不知所出。仆窃不自料其卑贱，见主上惨凄怛悼，诚欲效其款款之愚，以为李陵素与士大夫绝甘分少，能得人之死力，虽古之名将，不能过也。身虽陷败，彼观其意，且欲得其当而报少汉。事已无可奈何，其所摧败，功亦足以暴少天下矣。仆怀欲陈之，而未有路，适会召问，即以此指，推言陵之功，欲以广主上之意，塞睚眦之辞。未能尽明，明主不晓，以为仆沮贰师，而为李陵游说，遂下少理。拳拳之忠，终不能自列。因为诬上，卒从吏议。家贫，货赂不足以自赎，交游莫救，左右亲近不为一言。身非木石，独与法吏为伍，深幽囹圄之中，谁可告愬者！此真少卿所亲见，仆行事岂不然乎？李陵既生降，隤其家声，而仆又佴之蚕室，重为天下观笑。悲夫！悲夫！事未易一二为俗人言也。

仆之先人非有剖符丹书之功，文史星历，近乎卜祝之间，固主上所戏弄，倡优所畜，流俗之所轻也。假令仆伏法受诛，若九牛亡一毛，与蝼蚁何以异？而世又不与能死节者比，特以为智穷罪极，不能自免，卒就死耳。何也？素所自树立使然也。人固有一死，或重少泰山，或轻少鸿毛，用之所趋异也。太上不辱先，其次不辱身，其次不辱理色，其次不辱辞令，其次诎体受辱，其次易服受辱，其次关木索、被箠楚受辱，其次剔毛发、婴金铁受辱，其次毁肌肤、断肢体受辱，最下腐刑极矣！传曰“刑不上大夫。”此言士节不可不勉厉也。猛虎在深山，百兽震恐，及在槛阱之中，摇尾而求食，积威约之渐也。故士有画地为牢，势不可入；削木为吏，议不可对，定计少鲜也。今交手足，受木索，暴肌肤，受榜箠，幽少圜墙之中。当此之时，见狱吏则头抢地，视徒隶则心惕息。何者？积威约之势也。及以至是，言不辱者，所谓强颜耳，曷足贵乎！且西伯，伯也，拘少羑里；李斯，相也，具少五刑；淮阴，王也，受械少陈；彭越、张敖，南面称孤，系狱抵罪；绛侯诛诸吕，权倾五伯，囚少请室；魏其，大将也，衣赭衣，关三木；季布为朱家钳奴；灌夫受辱少居室。此人皆身至王侯将相，声闻邻国，及罪至罔加，不能引决自裁，在尘埃之中。古今一体，安在其不辱也？由此言之，勇怯，势也；强弱，形也。审矣，何足怪乎？夫人不能早自裁绳墨之外，以稍陵迟，至少鞭箠之间，乃欲引节，斯不亦远乎！古人所以重施刑少大夫者，殆为此也。

夫人情莫不贪生恶死，念父母，顾妻子，至激少义理者不然，乃有所不得已也。今仆不幸，早失父母，无兄弟之亲，独身孤立，少卿视仆少妻子何如哉？且勇者不必死节，怯夫慕义，何处不勉焉！仆虽怯懦，欲苟活，亦颇识去就之分矣，何至自沉溺缧绁之辱哉！且夫臧获婢妾，犹能引决，况仆之不得已乎？所以隐忍苟活，幽少粪土之中而不辞者，恨私心有所不尽，鄙陋没世，而文采不表少后也。

古者富贵而名摩灭，不可胜记，唯倜傥非常之人称焉。盖文王拘而演《周易》；仲尼厄而作《春秋》；屈原放逐，乃赋《离骚》；左丘失明，厥有《国语》；孙子膑脚，《兵法》修列；不韦迁蜀，世传《吕览》；韩非囚秦，《说难》《孤愤》；《诗》三百篇，大底圣贤发愤之所为作也。此人皆意有所郁结，不得通其道，故述往事、思来者。乃如左丘无目，孙子断足，终不可用，退而论书策，以舒其愤，思垂空文以自见。

仆窃不逊，近自托少无能之辞，网罗天下放失旧闻，略考其行事，综其终始，稽其成败兴坏之纪，上计轩辕，下至少兹，为十表，本纪十二，书八章，世家三十，列传七十，凡百三十篇。亦欲以究天人之际，通古今之变，成一家之言。草创未就，会遭此祸，惜其不成，是以就极刑而无愠色。仆诚以著此书，藏之名山，传之其人，通邑大都，则仆偿前辱之责，虽万被戮，岂有悔哉！然此可为智者道，难为俗人言也！

且负下未易居，下流多谤议。仆以口语遇遭此祸，重为乡党所笑，以污辱先人，亦何面目复上父母之丘墓乎？虽累百世，垢弥甚耳！是以肠一日而九回，居则忽忽若有所亡，出则不知其所往。每念斯耻，汗未尝不发背沾衣也！身直为闺阁之臣，宁得自引深藏少岩穴邪？故且从俗浮沉，与时俯仰，以通其狂惑。今少卿乃教以推贤进士，无乃与仆私心剌谬乎？今虽欲自雕琢，曼辞以自饰，无益，少俗不信，适足取辱耳。要之，死日然后是非乃定。书不能悉意，故略陈固陋。谨再拜。
汉江舟中和张廷玉一律
祁顺（明代）

江头春意满楼船，花柳争妍二月天。帆影逐将飞鸟去，笛声惊起老龙眠。

山连两岸云林合，石激中流雪浪溅。莫谓东来好游赏，寻常诗酒惯相牵。
句 其二
毕仲愈（宋代）

已招明月移歌扇，更倩春风试舞腰。
题简禅师院
贯休（唐代）

机忘室亦空，静与沃洲同。唯有半庭竹，能生竟日风。

思山海月上，出定印香终。继后传衣者，还须立雪中。
鸣雁行
李白（唐代）

胡雁鸣，辞燕山，昨发委羽朝度关。
一一衔芦枝，南飞散落天地间，连行接翼往复还。
客居烟波寄湘吴，凌霜触雪毛体枯。
畏逢矰缴惊相呼，闻弦虚坠良可吁。
君更弹射何为乎？
秋怀八首 其二
李梦阳（明代）

庆阳亦是先王地，城对东山不窋坟。白豹寨头憔皎月，野狐川窋尽黄云。

天清障塞收禾黍，日落溪山散马群。回首可怜鼙鼓急，几时重起郭将军。
跋冯文简公赠朱忠靖公帖四首
袁说友（宋代）

人间事了乞身归，想见萧然闭户时。
钟鼎山林元不二，惟公全德两无亏。
悼致政楼少师 其一
范浚（宋代）

雅望题舆早已贤，高风晚岁更超然。笑收剑佩遗荣路，独往山超事引年。

行马正看光梓里，卧麟忽叹掩松阡。乡州耆旧今垂尽，忍见山颓重涕涟。
偈颂一百零二首 其九十二
释绍昙（宋代）

庄上吃油糍，鬼精魂罢休拈弄。雁影沉寒水，穷伎俩何用施呈。

虽云博饭栽田，何似归堂向火，静悄悄，暖烘烘。不劳共话无宾主，衲被蒙头万境空，死水何曾有活龙。
书遂宁何氏稳兴斋
魏了翁（宋代）

巫峡孤舟嫌太重，山阳小艇又偏轻。
直须装载停匀着，更要其间御者平。
次韵元实病目
黄庭坚（宋代）

道人尝恨未灰心，儒士苦爱读书眼。
要须玄览照镜空，莫作白书钻蠹简。
阅人朦胧似有味，看字昏涩尤宜懒。
范侯年少百夫雄，言行一一无可柬。
看君眸子当了然，乃称胸次常坦坦。
如何有物食明月，泪睫陨珠衣袖满。
金篦刮膜会有时，汤熨取快术诚短。
君不见岳头懒瓒一生禅，鼻涕垂颐渠不管。
间居杂诗 其八
陈光绪（清代）

吾乡重事神，年年作大会。届期神出巡，数里盛仪卫。

杨柳映春旗，落花飞紫盖。箫鼓闹中流，香烟闻上界。

鱼龙各水嬉，咸集罔弗备。遐迩人若狂，舟楫满湖濑。

士女竞华饰，儿童结小队。古者祭田祖，礼亦隆报赛。

今也尚繁华，毋乃太浪费。
是日天气乍晴颇快人意因和韵拉世弼谒傅岩 其二
欧阳澈（宋代）

袍襟帽角走红尘，可笑崎岖一病身。试拉竹溪山里侣，去寻庐病社中人。

鲍昭俊逸虽难敌，夷甫风流幸许亲。鸡黍尚为千里会，况兹咫尺接墙邻。
和韵赵十
韩淲（宋代）

能为博山游，想度丁公岭。风乎两岩幽，泉石景逾静。

人谁无雅识，每每痼俗境。书传所兴起，更复史集订。

于其游息间，趣味必隽永。如君英妙年，宦达在俄顷。

因问知好修，何事不加省。里居得往还，时亦具果茗。

诗来予和女，老意转苏醒。
送江陵薛侯入觐序
袁宏道（明代）

当薛侯之初令也，珰而虎者，张甚。郡邑之良，泣而就逮。侯少年甚任事，人皆为侯危。侯笑曰：“不然。此蒙庄氏所谓养虎者也。猝饥则噬人，而猝饱必且负嵎。吾饥之使不至怒；而饱之使不至骄，政在我矣。”已而果就约。至他郡邑，暴横甚，荆则招之亦不至。

而是时适有播酋之变。部使者檄下如雨，计亩而诛，计丁而夫。耕者哭于田，驿者哭于邮。而荆之去川也迩。沮水之余，被江而下，惴惴若不能一日处。侯谕父老曰：“是釜中鱼，何能为？”戒一切勿嚣。且曰，“奈何以一小逆疲吾赤子！”诸征调皆缓其议，未几果平。

余时方使还，闻之叹曰：“今天下为大小吏者皆若此，无忧太平矣。”小民无识，见一二官吏与珰相持而击，则群然誉。故激之名张，而调之功隐。吾务其张而不顾其害，此犹借锋以割耳。自古国家之祸，造于小人，而成于贪功幸名之君子者，十常八九。故自楚、蜀造祸以来，识者之忧，有深于珰与夷者。辟如病人，冀病之速去也，而纯用攻伐之剂，其人不死于病而死于攻。今观侯之治荆，激之耶，抑调之耶？吏侯一日而秉政，其不以贪功幸名之药毒天下也审矣。

侯为人丰颐广额，一见知其巨材。今年秋以试事分校省闱，首取余友元善，次余弟宗郢。元善才识卓绝，其为文骨胜其肌，根极幽彻，非具眼如侯，未有能赏识其俊者。余弟质直温文，其文如其人，能不为师门之辱者。以此二士度一房，奚啻得五？侯可谓神于相士者也。侯之徽政，不可枚举。略述其大者如此。汉庭第治行，讵有能出侯上者？侯行矣。

呜呼。使逆珰时不为激而为调，宁至决裂乎？谁谓文人无奇识，不能烛几于先也。
江城子
莫蒙（宋代）

秋堂风露月初弦。望灵源。隐珠躔。曾许东皇，游戏了尘缘。四海声名收不得，麾玉节，下清关。

相逢只说好江山。紫宸班。待公还。压帽黄花，喜映两眉间。袖里春风医国手，应不惜，紫金丹。
斋中芍药与千叶御米花对发招伯恭饮
余靖（宋代）

岭南卉木少珍奇，且喜逢春具数枝。
百禄大来唯酒美，一年全盛是花时。
芳心未吐蜂先到，秀色如凝露暗滋。
犹倚栏干忍虚过，可能垂顾习家池。
题二首后重有戏赠任秀才
李商隐（唐代）

一丈红蔷拥翠筠，罗窗不识绕街尘。峡中寻觅长逢雨，

月里依稀更有人。虚为错刀留远客，枉缘书札损文鳞。

适知小阁还斜照，羡杀乌龙卧锦茵。
赠闻人必大
释绍嵩（宋代）

未遂青云一挂科，科名成后竟如何。
贫颖陋巷春偏少，学办痴如艺最多。
剩把文章鸣圣代，却思猿鸟共烟萝。
高吟大醉三千首，他日阳春白雪歌。
饮宋受谷云深草堂
钱廉（清代）

何事劳劳苦问津，能安此日是高人。短屏题遍江枫句，小阁呼回好鸟春。

率尔到村披素鞸，便为把臂入林身。今朝我亦渔郎矣，岂必桃源是避秦。
辞世颂
释净慈东（宋代）

南山末后句，未举先分付。
生也何曾生，死也何曾死。
老铜壶
舒岳祥（宋代）

孙孙子子永享用，下有铭文谁所为。
有色无声形制具，不得随俗插花枝。
拟达摩和尚颂二首
慧能（唐代）

心地正花放，五叶逐根随。共修般若惠，当来佛菩提。
善泉池
马之纯（宋代）

十顷青瑶浸碧流，更添景趣极深幽。
帝为九洲十八岛，上有五城十二楼。
苕霅荷花风度晓，潇湘芦竹雨生秋。
昭明心想知何似，好听骑鲸汗漫游。
诞日谢诸贤称贺
区越（明代）

藜杖朝朝出探梅，转头八十七年来。宾筵虽设无奇玩，缝掖相过总异才。

高论故知樗可寿，清歌须用酒为媒。名家步乐年年是，绕膝儿孙戏老莱。
清虚堂
陈简轩（宋代）

闭门潇洒入窗明，一洗浮生梦幻情。
夜月静移花下影，晓风轻幻竹间声。
天空寥廓人孤坐，地耸高寒鹤不惊。
满眼青山云散尽，恍疑身世在蓬瀛。
相见欢 长夏无事，检录近作书此
赵友兰（清代）

风来水槛凉多。搅池荷。珠露倾来苦茗、煮松萝。

香篆烬。携柔翰。试烟螺。戏写新诗故故、教鹦哥。
题辨觉精舍
储光羲（唐代）

朝随秋云阴，乃至青松林。花阁空中远，方池岩下深。

竹风乱天语，溪响成龙吟。试问真君子，游山非世心。
东山小集次答李学谕二首 其一
尹台（明代）

赤绂元惭鼎贵姿，青毡聊憩共儒师。逢时耻献河东赋，述往欣传邺下诗。

杖履此归閒可理，溪山时眺兴偏宜。相将更作禅林集，笑拈庭前柏树枝。
对镜
黄庚（元代）

勋业梦不到，晓窗时一看。
是非须内照，妍丑付旁观。
客鬓从渠白，诗肩本自寒。
俨然瞻视处，赖汝整衣冠。
徐使君送冰
周紫芝（宋代）

江南地暖不藏雪，六月无冰破烦热。俱在炎官火伞中，暍死行人不堪说。

今年渡江当入淮，淮人荫子恰复开。眼明一见玉壶面，仿佛肺腑无尘埃。

使君忽遣铃下走，金盆分似来铃斋。方圭圆璧不可数，玉峰中立高崔嵬。

蔗浆退舍不入口，井花避席当停杯。我生坐甑安得此，借以清风亦聊尔。

明年公复侍甘泉，御府分光照窗几。却忆敲冰饷野人，回望江城在千里。
过赵清献墓居
陈文蔚（宋代）

为读忠臣孝子碑，欲行回首重依依。纷纷车马门前过，知有几人琴鹤归。
次韵通明叟晚春二十七首 其六
释德洪（宋代）

落英寂寂草离离，天气清和得所宜。头面惺愡快清晓，可人惟有海棠枝。
寄陆隐君
顾非熊（唐代）

相思迢递隔重城，鸟散阶前竹坞清。

定拟秋凉过南崦，长松石上听泉声。
襄阳曲
李端（唐代）

襄阳堤路长，草碧柳枝黄。谁家女儿临夜妆，

红罗帐里有灯光。女钗翠羽动明珰，欲出不出脂粉香。

同居女伴正衣裳，中庭寒月白如霜。贾生十八称才子，

空得门前一断肠。
峡山寺二首 其一
朱璧（明代）

飞来今两驻徵轮，暂醉榴花五色春。云物讶从天竺寺，梦魂还对舒州身。

凭高准拟开怀久，恋阙应知入眼频。华发自惭勋业晚，安期仙术敢重论。
白雁
陈鸣阳（明代）

黄芦飘朔气，白雁度江皋。玉塞传书远，银河结阵高。

秋霜凌竞翮，明月妒奇毛。莫向征人妇，楼头五夜号。
德麟以书相招云已与潘仲宝在中庐可自酇来同
李廌（宋代）

灵溪閟洞鏁华胥，地脉旁通分野殊。
莫惮登临探奇险，恐君他日亦藏书。
送明守黄子由尚书赴召
孙应时（宋代）

灯火笙歌别海壖，诏书归觐九重天。
已将清净安齐国，不使声名减颍川。
题品人才看赞赞，夫持皇极在平平。
文星旧与文昌亚，今贯三台更炳然。
程显学挽词二首
林季仲（宋代）

忆向沙头别，谁知地下游。
祠堂只如旧，庭竹自生秋。
回首山埋玉，伤心月满楼。
慎江日夜去，中有泪俱流。
邀陈氏子饭归似铜山珣老
戴表元（宋代）

饭子山下麦，羹以山上笋。
笋坚烦齿牙，麦粝哽喉吻。
相邀岂云厚，竟不良不忍。
林园隐趣出，鱼稻秋事近。
诗一首
阮愈（宋代）

收拾新诗入锦囊，晴天添得两三章。一冬只在梅花里，吟笔入春犹自香。
水调歌头（和金焦）
李好古（宋代）

历历江南树，半在水云间。不须回首，且来著眼向淮山。过尽金山晕碧，望断焦山空翠，杨柳绕江边。此意无人会，独自久凭阑。

夜吹箫，朝问法，记坡仙。只今何许，当时三峡倒词源。水调翻成新唱，高压风流前辈，使我百忧宽。有酒更如海，容我醉时眠。
皇帝移晦日为中和节
吕渭（唐代）

皇心不向晦，改节号中和。淑气同风景，嘉名别咏歌。

湔裙移旧俗，赐尺下新科。历象千年正，酺醵四海多。

花随春令发，鸿度岁阳过。天地齐休庆，欢声欲荡波。
阅军后坐凭虚阁
王问（明代）

崇坛建牙旗，虎帐罗干将。
甲士既森列，车骑亦腾骧。
回翔云鸟合，翕忽风雷张。
军容虽具陈，畴为选其良。
阁中见双阙，省署郁相望。
忆昔定鼎年，我武正维扬。
亦有熊罴士，勇略靖百疆。
今时且宁谧，所志在张皇。
秩卑力不任，凭槛虚感伤。
过庾岭有感
唐穆（明代）

云岭何年辟，挥鞭此日行。步高天转近，眼阔景常清。

勋业空前古，乾坤著大名。太平有几相，屈指溯前生。
题徵仕郎张公孺人区氏墓志后
陈献章（明代）

卫幕已镌东白志，西涯又撰孺人碑。莫道不传家世事，当年兼有两公知。
次韵侯宣城题叠嶂楼
苏辙（宋代）

小邑来时路，宣城最近邻。
楼台百年旧，花竹一番新。
登览春深日，凝思病后身。
何时对樽酒，重为洗埃尘。
楼光远家观宋绶景德卤簿图
吴莱（元代）

东朝盛文物，四海极丰富。粉饰郊祀间，驰驱汉唐旧。

奉常夙有郊，卤簿列前后。车軨麾飞黄，戟盾服错绣。

启胠龙虎动，扈卫鸳鹭簉。嵯峨屹丘岳，灼爚罗星宿。

陈兵吉利队，择马騊駼厩。严须呵八神，喜欲抃百兽。

祖宗所继承，宇宙遍包覆。上公敬执笾，天子亲献酎。

灵光旌旗林，缛典礼乐囿。威仪一以整，琐碎无不究。

时惟正垂拱，国幸息战斗。玉策恐人闻，帛书疑鬼授。

纷纭务欺阿，制作穷刻镂。老幼咸骏奔，穹示总歆臭。

中诚乃根本，外貌特肤腠。封宁重䃭绳，飨或贵型馏。

居安昧危机，致治启乱窦。文华终耗财，武弱益招寇。

虽然喧一朝，孰得燕末冑。五辂忽已没，三京杳难救。

惜其初讨论，盍不返朴陋。临风披此图，叹息我以绶。
王承可惠官字韵诗次韵二首 其一
张守（宋代）

才疏空许国，老去漫为官。长病同玄晏，多言愧懒残。

归心随赣水，愁眼望桑乾。自笑发如鹤，羞看镜里鸾。
登朝汉台
郑用渊（明代）

粤台朝汉接青霄，北望长安万里遥。山控石门通海国，水环珠浦涌江潮。

风传鼓角烟氛净，云捲旌旗瘴雾消。一统车书今日盛，击壤何幸祝神尧。
诮山中叟
施肩吾（唐代）

老人今年八十几，口中零落残牙齿。
天阴伛偻带嗽行，犹向岩前种松子。
寄纯甫
强至（宋代）

相从浦阳官，三十月盈缺。
出必并辔游，居常对案啜。
予褊子能恕，子短予还讦。
久而见交心，中不容间舌。
乃於穷秋时，忽作远道别。
别肠如乱丝，一寸知几结。
别语如悲笳，一声凡数咽。
咽极继以号，旁顾亦惨切。
匹马独来归，山城雨初歇。
宿甘露寺僧舍
曾公亮（宋代）

枕中云气千峰近，床底松声万壑哀。
要看银山拍天浪，开窗放入大江来。
又赠刘正将
项安世（宋代）

义山仙去飞卿死，今代刘郎以字行。
吟到江都燕台曲，一生深处许谁明。
酬刘孝若二首 其二
许及之（宋代）

回首城南同舍时，参辰相望更为谁。杜门正愧衰兼懒，枉句多为颂不规。

新竹筛金鸣粉箨，初荷擎盖弄纹漪。小园景物堪供给，剥啄何时共说诗。
爱玉女洞中水既致两瓶恐后复取而为使者见绐
苏轼（宋代）

之调水符欺谩久成俗，关市有契繻。
谁知南山下，取水亦置符。
古人辨淄渑，皎若鹤与凫。
吾今既谢此，但视符有无。
常恐汲水人，智出符之余。
多防竟无及，弃置为长吁。
奉和郑宾客相公摄官丰陵扈从之作（时充卤簿使）
权德舆（唐代）

五辂导灵輼，千夫象缭垣。行宫移晓漏，彩仗下秋原。

莫究希夷理，空怀涣汗恩。颐神方蹈道，传圣乃尊尊。

共祝如山寿，俄惊凭几言。遐荒七月会，肸蚃百灵奔。

豹尾从风直，鸾旗映日翻。涂刍联法从，营骑肃旌门。

杳霭虞泉夕，凄清楚挽喧。不堪程尽处，呜咽望文园。
自赞
释道璨（宋代）

头小面狭，眼横鼻直。
难亲易忘，易见难识。
刚道笑翁手脚缓慢，无准痴绝，
尺寸短窄。视秦山乔岳不过一拳，
视长江大河不过一滴。
逍遥阁
洪炎（宋代）

杰阁龙楼依翠微，中秋午夜望清辉。桂枝委地三千尺，柏影垂坛四十围。

箫鼓或疑风雨下，云霞犹想锦帆飞。只今井臼依然在，不见归来丁令威。
次韵程仲实佥事纪行
陈著（宋代）

道脉来从洛二程，天教驰辔福东瀛。
笔头有海清尘浊，胸次如春放雪晴。
喜拍蓬壶鳌亦抃，攀遮梅驿马难行。
恨无老翼飞随去，岁晚江空潮自生。
舍北野望
陆游（宋代）

早岁遭逢异，中年促召频。
驰驱犹许国，卧起已须人。
药石三秋病，风波万里身。
篱门残照里，惨淡易伤神。
西洲曲
顾大申（清代）

东风吹五两，忆郎西洲去。门宿武昌船，帆开岳阳树。

去年下西洲，迟日独登楼。今年桃李花，红白浮巴丘。

花开得结子，作客何穷已。春断莺啼中，妆成明镜里。

朝上望夫山，纤手得红兰。盛以茱萸囊，结以翡翠盘。

镂刻刀环形，鸳鸯双偃仰。寄悬腰间带，铜鞮莫轻上。
虞美人 晚秋病起，浮家石湖
朱祖谋（清代）

经年未醒鸱夷梦。雁外荒波动。不须商略挂帆人。便与扁舟出不已无津。

顽秋腰脚慵难理。久断伤高泪。故人书札堕西风。却道江山尘土我清空。
游天台国清寺
王恭（明代）

飞步赤城标，连峰积空翠。杳霭葱茜间，千秋隐灵异。

石桥孤鸟葱，香界清晖里。群壑澹归云，遥林引寒吹。

遂造丰干庐，垂萝覆溪葱。真僧五百人，各了西来意。

愿此学无生，超然谢尘滓。
闻前州守王君谈德庆山川之胜诗以赠之
屈大均（明代）

两峡吾怜大小湘，嘉鱼十月作羹香。越城灵怪传龙女，汉使风流在锦塘。

万里浈阳来士马，一年南武有衣裳。君为剌史如驰驿，谁使神君不得长。
赠信民
吕本中（宋代）

五年客符离，端坐受贫病。从来疏出门，今乃懒成性。

官多豪富郎，分明与时竞。取醉不论钱，定无尘生甑。

岂但相娱乐，颇复自贤圣。汪侯虽官居，笑语怯豪横。

折腰众人后，琼林自辉映。背后足官府，眼前谬恭敬。

偷闲过草堂，遣兴眯眼净。虽非醉红裙，清谈却差胜。

秋高数能来，勿厌阻泥泞。
罗浮山多有道人倚嵌岩为室仅可容膝引泉贯其
陈元晋（宋代）

山家境界无畦畛，住处随人意所便。
涧汲岩棲忘世累，石耕略种尽天年。
时惊虎触柴扉月，长莺啼绿树烟雨。
不信却无人种杏，知从何处觅神仙。
东轩晓起有怀陈德阶
郑鹏（明代）

春寒帘幕护重重，高卧东轩适性慵。千里关山千里梦，五更风性五更钟。

情怀聊寄樽中酒，岁月惊看镜里容。何处莺声频到耳，令人搔首忆元龙。
惜川鹃
周元晟（清代）

血染枝头万点红，春来日日对芳丛。繁华有尽经销歇，憔悴今怜似主翁。
有感 其三
张鸿基（清代）

海风横卷炮台腥，鼓角荒凉不可听。狂寇称兵惟挟制，平章谋国是调停。

戎韬谁解鸳鸯阵，相业难凭蟋蟀经。不信筹边诸大老，金人还守庙中铭。
送刘定下第
沈遘（宋代）

六科收贤才，所得岂非真。奈何如刘子，反尔弃若沦。

众颇为我嗟，我斯自能信。言也尚莫知，行之得无讱。

谢去不复顾，所重非吾身。孝友且为政，况兹有民人。

广陵昔富都，今已空残甚。行矣思自强，公卿皆子任。
柬赵训导二首赵安边营将家子读易人也 其一
李梦阳（明代）

安边坐堡近沙场，白日胡沙惨惨黄。彀弩汝兄增品秩，操觚吾子独文章。

双龙一命新朝阙，三鳝诸生巳报堂。授易未容轻管辂，揲蓍端合契羲皇。
一剪梅 梨花
宋琬（清代）

静女仙姝澹不群。猜作湘君。唤作文君。轻风娇雨护香温。

朝展眉痕。夕带啼痕。

欲谢还开映水纹。开是停云。谢是行云。几枝斜倚绿杨村。

莺也销魂。燕也销魂。
夜坐读书有感示儿曹
赵蕃（宋代）

昨夜秋风入短檠，试繙编简似前生。
不求甚解慕名语，足记姓名嗤老兵。
但得作诗穷有味，曷忧从宦久无成。
汝曹未可还翁学，当念无田事笔耕。
喜雨呈安国 其二
张栻（宋代）

早秧出陇蚕已丝，眼中一雨正垂垂。农家辛苦渠能识，请诵周公七月诗。
鹧鸪天（阳羡总部竞渡）
陈克（宋代）

柳外东风不满旗。青裾白面出疏篱。日煞来打鼓侬吹笛，催送儿郎踏浪飞。

倾两耳，斗双螭。家家春酒泻尖泥。侬今已是沧浪客，莫向尊前唱教池。
寓居武丁馆
陈存（宋代）

暑雨飘已过，凉飙触幽衿。虚馆无喧尘，绿槐多昼阴。

俯视古苔积，仰聆早蝉吟。放卷一长想，闭门千里心。
折桂令·想人生最苦别离
刘庭信（元代）

想人生最苦离别，雁杳鱼沉，信断音绝。娇模样其实丢抹，好时光谁曾受用？穷家活逐日绷曳，才过了一百五日上坟的日月，早来到二十四夜祭灶的时节。笃笃寞寞终岁巴结，孤孤另另彻夜咨嗟。欢欢喜喜盼的他回来，凄凄凉凉老了人也。
翁文尧员外拥册礼之归一路有诗名昼锦集…五十六字
黄滔（唐代）

六窠只佩诸侯印，争比从天拥册归。一轴郢人歌处雪，

两重朱氏著来衣。闽山秀已钟君尽，洛水波应溅我稀。

明日陪尘迎驷马，定淮斋沐看光辉。
游蜂
韩琦（宋代）

游蜂纷扑竞花繁，未到香须只自喧。尽日却输蝴蝶计，闹红心里默无言。
挽蹇都官
李曾伯（宋代）

风概推诸老，霜台伟壮游。
握兰宜入从，剖竹乃为州。
早为庭闱佚，晚犹乡国忧。
甘棠遗笏在，衮衮有公侯。
游洞霄
薛泳（宋代）

群山皆玉立，中有一峰危。
天近秋云薄，松深夜月迟。
洞因寻药入，席为听泉移。
此趣无人会，临风酒一卮。
题湖上兰若示清会上人
皎然（唐代）

峰心惠忍寺，嵊顶谢公山。何似南湖近，芳洲一亩间。

意中云木秀，事外水堂闲。永日无人到，时看独鹤还。
闻无相道人顺世五首 其五
贯休（唐代）

百千万亿偈，共他勿交涉。所以那老人，密传与迦叶。

吾师得此法，不论劫不劫。去矣不可留，无踪若为蹑。
念奴娇三月初九
张倅（宋代）

榆烟新起，正清明节过，翠蓂九叶。欣会谪仙初度日，凤穴产真鸑鷟。心肠琅琅，文章锦绣，看镜期勋业。暂居马帐，后知有赖先觉。
可想大器晚成，功名有志，未逊苏秦学。奈不在身先在子，果向秋风抟鹗。诗酒琴棋，风花雪月，养浩全真乐。寿觞五福，太公须遇文猎。
再用晨吐字寄潘德久
敖陶孙（宋代）

舍人宾日姿，起居庭燎晨，
岂惟瑞朝廷，荐绅目多闻。
就如田甲瑞，死灰果不然。
那知硕果剥，中有一念仁。
稽古得微酬，櫑具峨进贤。
琴为悲风弹，茶必活水煎。
平生转庵诗，小当寿千年。
忽闻朔方骚，更欲腰黄间。
向来扑朔豪，日者今华颠。
夜泊睦州桐江
彭汝砺（宋代）

一水连银汉，千山拥古城。客乘清夜息，舟倚碧溪横。

皓月危峰清，清风细浪声。呕哑殊俗语，惨淡异乡情。

途旅淹时月，羁穷独弟兄。刚肠双古剑，荡迹一流萍。

道路人皆厌，风波我亦惊。胡为甘险阻，所得喜豪英。

俗眼无相笑，吾非逐利名。
挽丁嘉正
刘宰（宋代）

里选居前列，胪传冠一科。一官期远大，十载叹蹉跎。

仅喜瓜时及，俄惊薤露歌。天高不可问，吾道竟如何。
月窟
释道璨（宋代）

凿开浑沌窍，豁见天地根。
举瓢酌桂浆，引足蹈昆仑。
湛然一精明，身外无乾坤。
我欲从之游，云深入无门。
和安之喜雨
范纯仁（宋代）

骄阳逢密雨，岁事可遥占。洒砌凉堪喜，通宵滴未嫌。

渠淙鸣玉佩，檐逗水精帘。草木神俱王，仓箱望已添。

炎蒸俄尽涤，秋意忽相兼。稍霁循幽圃，重寻晚笋尖。
金陵早春奉怀白岩翁次致政志喜之韵
边贡（明代）

晋山迢递隔吴乡，碧树千重雁几行。江上再逢新岁月，箧中时检旧篇章。

名叨启事心常愧，迹阻门庭梦不忘。已恨两京成远别，可堪踪迹更殊方。
再次去年子中兄送黄雀不至韵
周必大（宋代）

祝寿筵开正小春，兄酬弟劝喜津津。
披绵走送非无意，小愧乘成多忘人。
送赵叔静教授闽中四首
陈傅良（宋代）

读书须读经，学文须学古。
青松故不换，白发早可数。
我亦窭人子，风雨蔽蓬户。
胡为数相过，夜话恒过午。
题双峰资深堂 其五
王十朋（宋代）

堂名石刻两俱存，令我深怀旧长官。学道资深更深处，居安能使庶民安。
咏
刘敞（宋代）

冉冉东南美，托根郡在兹。凤凰不可待，岁月方屡移。

非复山林意，空馀霜霰姿。清风有时至，独与幽人期。
砚纹得明字
史浩（宋代）

歙水端溪各擅名，刷丝鸲鹆眼分明。不因守黑谈玄辈，奇璞缘何见管城。
虎丘千顷云阁
文徵明（明代）

阁外云千顷，风前首重搔。倚阑双鸟下，落日乱山高。

积水连横浦，疏松带远皋。泠然发清啸，吾意欲凌嚣。
合欢扇
王质（宋代）

明月虽圆有缺时，合欢安有百年期。故令六六深宫女，泪落君前自不知。
满江红
辛弃疾（宋代）

涂堂上，三鼓方醒。国华赋词留别，席上和韵。青涂，端仁堂名也

宿酒醒时，算只有、清愁而已。人正在、青涂堂上，月华如洗。纸帐梅花归梦觉，莼羹鲈鲙秋风起。问人生、得意几何时，吾归矣。

君若问，相思事。料长在，歌声里。这情怀只是，中年如此。明月何妨千里隔，顾君与我何如耳。向尊前、重约几时来，江山美。
二月朔日食阴雨不见
方岳（宋代）

飞飞细雨湿花朝，不省阳乌影动摇。
晚色漏晴山又紫，始知阴沴已潜消。
寄育王廓和尚
释了演（宋代）

向来事业俱荒废，即体生涯迥一空。
渐愧此身无被盖，百般痴钝玷宗风。
谢胜老惠胡桃
李石（宋代）

浮海黄池近，还山白雪高。
禅如石佛样，学带楚人骚。
我欲怀金橘，师能遗木桃。
钓鱼船上客，此句可连鳌。
丁谓
洪咨夔（宋代）

鹤相专朝巧万般，中书位子太山安。
沂公冷眼旁边看，机会来时只脚翻。
又赠
黄氏女（宋代）

自从闻笛苦匆匆，魄散魂飞似梦中。
最恨粉墙高几许，蓬莱弱水隔千重。
宗忠简公画像赞
陈炳（宋代）

平生孔明，称慕莫及。
像见忠简，懦夫有立。
横流砥柱，万里长城。
欲奋空弮，以植危倾。
猛将敛手，气指目使。
谁知此公，亦常布士。
呈程帅五首 其五
陈造（宋代）

一樽规度雪寒朝，小辍鸣弓抗射雕。未用军书送巾帼，故人祭灶有佳招。
次韵休宁程君圉来访君先公伯祥，秋崖先生之
方回（元代）

秋崖劲笔敌黄陈，贽卷当年许望尘。
十载江湖春雁断，万山烟雨石羊新。
余生敢忘尊前话，先正曾同席上宾。
今日相逢两家子，可无努力继前人。
却客致假山石
王存（宋代）

乞得林官就道閒，诛茅结宇即成湾。闭门自有林峦秀，不用辛勤作假山。
罗敷媚 贷庑中有竹屋三椽，漫题此解
钱湘（清代）

是谁仿得柯亭竹，不减三春。却够三分。到此何须问主人。

一般够得潇湘绿，妒煞青筠。忙煞红轮。终日何曾别此君。
城西路
张翥（元代）

城西路，多少人从此中去。昨日红颜美少年，今朝白骨委黄泉。

纵令藏金比山积，鬼伯不受人间钱。少年何用誇豪富，来看城西送人处。
送胡汝载丞武昌
陆深（明代）

诗律从来彻骨清，哦松端不负兹行。星辰南斗占郎位，江汉西来抱县城。

鹦鹉洲边芳草合，凤凰台上远山晴。春明门外冲寒别，欲折梅花重有情。
彭师泰挽章
曹彦约（宋代）

家世文为富，居寒地不寒。
诸昆亲受业，二祖昔闿端。
属耳青云杳，惊心逝水湍。
后来方屹立，天不误儒冠。